CELEX: 62012CN0114
Language: el
Date: 2012-03-01 00:00:00
Title: Υπόθεση C-114/12: Προσφυγή της 1ης Μαρτίου 2012 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

12.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/5
            
         Προσφυγή της 1ης Μαρτίου 2012 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
   (Υπόθεση C-114/12)
   2012/C 138/09
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: F. Castillo de la Torre και J. Samnadda)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει την απόφαση του Συμβουλίου και των εκπροσώπων των κυβερνήσεων των κρατών μελών που μετείχαν εντός του Συμβουλίου σε συζητήσεις περί της συμμετοχής της Ευρωπαϊκής Ένωσης και των κρατών μελών της στις διαπραγματεύσεις για τη σύναψη συμβάσεως του Συμβουλίου της Ευρώπης περί προστασίας των δικαιωμάτων των ραδιοτηλεοπτικών οργανισμών
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Ισχυρισμοί και κύρια επιχειρήματα
   
   
                
            
            
               
                  Πρώτος λόγος: παράβαση των άρθρων 2, παράγραφος 2 και 3, παράγραφος 2, ΣΛΕΕ, στο μέτρο που το Συμβούλιο έκρινε ότι επρόκειτο για ζήτημα συντρέχουσας αρμοδιότητας και επέτρεψε στα κράτη μέλη και σε άλλα όργανα πέραν της Επιτροπής να διαπραγματευθούν επί ζητήματος αποκλειστικής αρμοδιότητας. Η επικείμενη σύμβαση του Συμβουλίου της Ευρώπης θα μπορούσε να θίξει ή να μεταβάλει το περιεχόμενο των οδηγιών της ΕΕ που αφορούν τα δικαιώματα των ραδιοτηλεοπτικών οργανισμών, καθώς και εκείνων που αφορούν το δικαίωμα πνευματικής ιδιοκτησίας εν γένει. Η επικείμενη σύμβαση θα στηρίζεται στο κεκτημένο της Ένωσης και θα οδηγήσει αναπόφευκτα σε τροποποίηση των οδηγιών της Ένωσης, στην περίπτωση κατά την οποία αναγνωρισθεί ανώτερος βαθμός προστασίας στους ραδιοτηλεοπτικούς οργανισμούς εντός του Συμβουλίου της Ευρώπης.
            
         
                
            
            
               
                  Δεύτερος λόγος: μη τήρηση της διαδικασίας και των προϋποθέσεων εγκρίσεως των διαπραγματεύσεων διεθνών συνθηκών από την Ένωση. Μόνον το Συμβούλιο (και όχι το Συμβούλιο από κοινού με τα κράτη μέλη) είναι αρμόδιο να εγκρίνει τις εκ μέρους της Ένωσης διαπραγματεύσεις.
            
         
                
            
            
               
                  Τρίτος λόγος: παράβαση των κανόνων ψηφίσεως εντός του Συμβουλίου. Εκδίδοντας την προσβαλλόμενη απόφαση, το Συμβούλιο παρέβη το άρθρο 218, παράγραφος 8, ΣΛΕΕ βάσει του οποίου το Συμβούλιο αποφασίζει μόνο με ειδική πλειοψηφία.
            
         
                
            
            
               
                  Τέταρτος λόγος: μη τήρηση των σκοπών που επιδιώκουν οι Συνθήκες και παραβίαση της αρχής της ειλικρινούς συνεργασίας. Το Συμβούλιο, αποφασίζοντας από κοινού με τα κράτη μέλη θίγει τη φήμη της Ένωσης και αποδυναμώνει το θεσμικό της πλαίσιο.